98/488/EY: Komission päätös, tehty 7 päivänä huhtikuuta 1998, ekologisista arviointiperusteista yhteisön ekotuotemerkin myöntämiseksi maanparannusaineille



Virallinen lehti nro L 219 , 07/08/1998 s. 0039 - 0043



KOMISSION PÄÄTÖS, tehty 7 päivänä huhtikuuta 1998, ekologisista arviointiperusteista yhteisön ekotuotemerkin myöntämiseksi maanparannusaineille (98/488/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92 (1) ja erityisesti sen 5 artiklan, sekä katsoo, että asetuksen (ETY) N:o 880/92 5 artiklassa säädetään, että tuotemerkin myöntämisehdot määritellään tuoteryhmittäin, asetuksen (ETY) N:o 880/92 10 artiklan 2 kohdassa säädetään, että tuotteen ekologiset vaikutukset on arvioitava tuoteryhmäkohtaisten erityisperusteiden pohjalta, komissio vahvisti päätöksellä 94/923/EY (2) ekologiset arviointiperusteet yhteisön ekotuotemerkin myöntämiseksi maanparannusaineille; kyseisen päätöksen 3 artiklan mukaisesti arviointiperusteet ovat voimassa 14 päivään marraskuuta 1997, on tarkoituksenmukaista tehdä uusi päätös tätä tuoteryhmää koskevista arviointiperusteista, jotka ovat voimassa edelleen kolmen vuoden ajan edellisten arviointiperusteiden voimassaoloajan päättymisen jälkeen, on syytä tarkistaa päätöksellä 94/923/EY vahvistettuja arviointiperusteita markkinoilla tapahtuneen kehityksen huomioonottamiseksi, tuotteiden on oltava kansallisen lainsäädännön mukaisia, jossa puolestaan on noudatettava yhteisön terveys-, turvallisuus- ja ympäristövaatimuksia, sanotun kuitenkaan rajoittamatta yhteisössä tai kansallisella tasolla tuotteen elinkaaren eri vaiheissa sovellettavan sääntelyn vaatimuksia, asetuksen (ETY) N:o 880/92 6 artiklan mukaisesti komissio on kuullut artiklassa tarkoitettuja keskeisiä etujärjestöjä neuvoa-antavassa foorumissa, ja tässä päätöksessä määrätyt toimenpiteet ovat asetuksen (ETY) N:o 880/92 7 artiklan mukaisesti perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmällä "maanparannusaineet" tarkoitetaan seuraavia tuotteita: "Puutarhanhoitoon loppukäyttäjille tarkoitettuina tuotteina myydyt aineet, jotka on tarkoitettu lisättäviksi maahan ainakin sen fysikaalisten ja biologisten ominaisuuksien parantamiseksi ympäristöä vahingoittamatta." 2 artikla Edellä 1 artiklassa määritellyn tuoteryhmän ympäristövaikutukset arvioidaan liitteessä esitettyjen erityisten ekologisten arviointiperusteiden mukaan. 3 artikla Tuoteryhmän määritelmä ja tuoteryhmää koskevat erityiset ekologiset arviointiperusteet ovat voimassa 1 päivästä huhtikuuta 1998 31 päivään maaliskuuta 2001. 4 artikla Komission hallinnollisia tarpeita varten tälle tuoteryhmälle antama tunnusnumero on "003". 5 artikla Tämä päätös on osoitettu kaikille jäsenvaltioille. Tehty Brysselissä 7 päivänä huhtikuuta 1998. Komission puolesta Ritt BJERREGAARD Komission jäsen (1) EYVL L 99, 11.4.1992, s. 1 (2) EYVL L 364, 31.12.1994, s. 21 LIITE KEHYS Saadakseen ekotuotemerkin jäljempänä esitettävän määritelmän mukaisten maanparannusaineiden on täytettävä tässä asiakirjassa esitetyt arviointiperusteet, joiden avulla pyritään edistämään: - jätemateriaalien keräyksestä ja/tai käsittelystä syntyvien orgaanisten aineiden käyttöä ja/tai kierrätystä ja siten kiinteän jätteen määrän minimoimista, - maanparannusaineina markkinoitavien ja käytettävien tuotteiden sisältämien raskasmetallien ja ravinteiden aiheuttamien ympäristövahinkojen tai -vaarojen pienentämistä. 1. Tuotteen alkuperä Ekotuotemerkin myöntämistä maanparannusaineelle harkitaan ainoastaan silloin, kun maanparannusaineen orgaaninen aines koostuu jätemateriaalien (siten kuin ne on määritelty jätteistä annetussa direktiivissä 75/442/ETY ja sen liitteessä I) käsitellyistä ja/tai uudelleenkäytöstä peräisin olevista aineista. Huomautus: Ilman "orgaaninen aines" tarkoittaa yleisesti elävistä organismeista koostuvaa, niistä muodostunutta tai niistä peräisin olevaa ainesta. Tuotteet eivät saa sisältää puhdistamolietettä. Tuotteiden, jotka sisältävät eläimistä peräisin olevaa ainesta, on oltava voimassa olevassa yhteisön lainsäädännössä säädettyjen vaatimusten mukaisia. EKOLOGISET ARVIOINTIPERUSTEET 2. Maaperän pilaantuminen ja veden saastuminen Lopullisen tuotteen alkuainepitoisuuden on oltava kuiva-aineen painona mitattuna alhaisempi kuin seuraavat arvot: >TAULUKON PAIKKA> Tuotteet eivät saa sisältää lindaanilla, kypermetriinillä tai promekarbilla käsiteltyä puunkuorta. Jos tuote sisältää puunkuorta, eivät kuoren lindaanijäämät (ã-HCH) saa ylittää arvoa 0,1 mg/kg. 3. Ravinnepitoisuudet Tuotteen kokonaistyppipitoisuus ei saa ylittää arvoa 2 % typpeä (kuiva-aineesta). Kun tuotteita käytetään annosteluohjeiden mukaisesti, niiden enimmäisravinnepitoisuus ei saa ylittää seuraavia arvoja: - 17 g/m2 kokonaistyppeä - 6 g/m2 P2O5 - 12 g/m2 K2O. Huomautus: Tuotteiden ei tarvitse täyttää tätä vaatimusta, jos alle 10 painoprosenttia niiden ravinnesisällöstä on käytettävissä kasvien kasvuun ensimmäisen käyttökauden aikana. Tällaisia tuotteita ovat tuotteet (esimerkiksi monet viherlannoitteet), joiden hiili-typpisuhde on suurempi kuin 30:1. MUUT VAATIMUKSET 4. Yleiset merkinnät Tuotteesta on annettava seuraavat tiedot joko sen pakkauksessa tai muilla keinoin (esimerkiksi erillisessä lehtisessä): - markkinoinnista vastaavan yrityksen nimi ja osoite, - kuvaus, josta ilmenee tuotetyyppi ja joka sisältää ilmauksen "maanparannusaine", - suositeltavat säilytysolosuhteet, viimeinen suositeltu käyttöpäivä sekä valmistuserän numero, - kuvaus tuotteen käyttötarkoituksesta ja mahdollisista käyttörajoituksista; ilmoitus tuotteen soveltuvuudesta erityisille kasvityypeille (esimerkiksi kalsifobiset tai kalsifiiliset kasvit), - tärkeimmät tuotteen valmistukseen käytetyt raaka-aineet (jos niitä on enemmän kuin 10 prosenttia tilavuudesta); jätetyypit on eroteltava toisistaan: kiinteä yhdyskuntajäte, maa- ja metsätalousjäte tai teollisuus- ja kaupalliset jätteet alakohtaisesti luokiteltuina (elintarviketeollisuus, paperiteollisuus jne.), - ilmoitus suositelluista käyttötavoista ja annostelusta kiloina tai litroina tuotetta neliömetriä kohden vuodessa; annostelussa otetaan huomioon ravinnesisältö ja ravinteiden saatavuus, jottei ylitetä suurinta sallittua ravinnekuormitusta neliömetriä kohden, - ilmoitus N-, P2O5- ja K2O-pitoisuudesta, - ilmoitus orgaanisten ainesten pitoisuuksista, - taulukko tai luettelo tässä liitteessä mainittujen raskasmetallien pitosuusrajoista, - käsittely- ja käyttöohjeet. 5. Tuotteen vaikutus Kaikki tuotteet on toimitettava kiinteässä muodossa ja niiden on sisällettävä vähintään 25 painoprosenttia kuiva-ainetta ja vähintään 20 prosenttia orgaanista ainesta (hehkutushäviönä mitattuna). Tuotteet eivät saa vaikuttaa haitallisesti kasvien itämiseen tai kasvuun. 6. Terveys ja turvallisuus Tärkeimpien patogeenien mikrobien määrä tuotteessa ei saa ylittää seuraavassa taulukossa esitettyjä raja-arvoja: >TAULUKON PAIKKA> 7. Haitat Tuotteista ei saa tulla pysyvää epämiellyttävää hajua maaperään levittämisen jälkeen. Tuotteet eivät saa sisältää lasinpalasia, rautalankaa eivätkä muita metalleja tai kovamuoveja, jotka voivat vaarantaa ihmisten terveyden. Tuotteet eivät saa tuoda maaperään kohtuuttomia määriä rikkaruohojen siemeniä tai niiden lisääntyviä osia. 8. Testi- ja määritysmenetelmät Raskasmetalleja koskevien testi- ja määritysmenetelmien on oltava direktiivin 86/278/ETY vaatimusten mukaisia. Jos maanparannusaineiden fyysisten ja mikrobiologisten määritysten suorittamista varten ei ole olemassa kansainvälisesti hyväksyttyjä testimenetelmiä tai muita vaatimuksia, testimenetelmän valinta jää jäsenvaltioiden omaan harkintaan. KULUTTAJATIEDOTUS Tuotteen pakkauksessa on oltava seuraavat tiedot: Tälle tuotteelle on myönnetty Euroopan unionin ekotuotemerkki, koska tuote edistää osaltaan maaperän ja vesistöjen pilaantumisen vähentämistä ja vähentää jätteen määrää edistämällä sen käyttöä ja kierrätystä.